khistorydata/jeongjo-sjw-relations huggingface dataset:
정조 19년
申耆以備邊司言啓曰守禦廳將校軍兵及員役分屬於各營各司使之待窠陞實已陞實未陞實數爻待歲末區別報來之意申飭捧甘矣卽見各該營衙門所報則壯勇營軍兵十名文書直一名已陞實將校一人書吏一人使令一名姑未陞實訓鍊都監將校三人軍兵一百一名使令一名已陞實軍兵十九名庫直一名文書直一名姑未陞實禁衛營將校一人軍兵六名已陞實將校二人軍兵五名書吏一人庫直一名使令一名姑未陞實御營廳軍兵十一名使令一名已陞實將校二人庫直一名文書直一名姑未陞實摠戎廳軍兵一名已陞實將校一人軍兵三名庫直一名文書直一名姑未陞實龍虎營軍兵六名已陞實將校一人姑未陞實戶曹使令一名已陞實庫直一名姑未陞實司僕寺書吏一人已陞實庫直一名使令一名姑未陞實典牲署書員一人平市署使令一名已陞實兵曹將校一人書吏二人使令一名宣惠廳庫直一名使令一名糧餉廳書吏一人使令一名司䆃寺庫直一名長興庫庫直一名司宰監書員一人軍器寺書員一人軍資監書員一人廣興倉使令一名別營庫直一名使令一名姑未陞實云矣無論將校軍兵員役姑未陞實者更待有窠竝卽陞實之意分付何如傳曰允
정조 19년
乙卯十二月二十七日子時上詣仁政殿月臺親臨受誓戒入侍時行都承旨趙鎭寬行左承旨林濟遠行右承旨李益運左副承旨申耆右副承旨金勉柱同副承旨李晉秀記事官趙台榮假注書金履永記注官金良倜記事官吳泰曾直提學李晩秀直閣李始源檢校待敎徐有榘以次隨駕上具遠遊冠絳紗袍乘輿出宣化門鎭寬進圭上執圭出協陽門由肅章門詣仁政殿月臺降輿陞座引儀唱在位百官行四拜禮在位百官行四拜禮訖讀誓文官吏曹判書沈煥之上階讀誓文訖引儀唱在位百官復行四拜禮在位百官行禮訖左通禮跪告禮畢上降座乘輿出仁政門由肅章門入協陽門還內諸臣以次退出
정조 19년
乙卯十二月二十七日辰時上御重熙堂軍士房承旨入侍時左副承旨申耆假注書金履永記注官金良倜記事官吳泰曾以次進伏訖上命書榻敎曰王大妃殿進御加味正氣散自今日限三貼煎入仍命退諸臣以次退出
정조 19년
乙卯十二月二十七日辰時上御重熙堂都承旨入侍時行都承旨趙鎭寬記事官趙台榮記注官金良倜記事官吳泰曾以次進伏訖上命書榻敎曰王大妃殿進御加味正氣散前方中去黃連一貼更爲煎入命退承史以次退出
정조 19년
行都承旨趙鎭寬坐直行左承旨林濟遠病行右承旨李益運坐左副承旨申耆病右副承旨金勉柱坐同副承旨李晉秀坐直注書趙台榮仕直一員未差假注書金履永仕事變假注書姜浚欽仕
정조 19년
傳于李晉秀曰金吾堂上中時帶太常提調及差祭人許遞與未差之代前望單子入之待下批牌招先參坐後謝恩
정조 19년
禁府堂上前望單子入之判義禁沈頤之知義禁具㢞同義禁洪明浩落點
정조 19년
傳于李晉秀曰京兆堂上中時帶金吾人許遞前望單子入之待下批牌招察任
정조 19년
漢城府堂上前望單子入之判尹李敬懋右尹金魯永落點
정조 19년
兵曹口傳政事副護軍洪明浩
정조 19년
李晉秀以御營廳言啓曰英陵寧陵局內外獵虎時中虎二頭捉納將校李元奭木三疋三升二疋先殺砲手韓得良孫漢遇各木三疋布二疋再殺砲手金萬順河千淸三殺砲手朴大興鄭壬申各木二疋布二疋依例施賞之意敢啓傳曰知道
정조 19년
李晉秀以刑曹言啓曰卽下傳敎內歲除隔日禁府時囚皆令今日內捧供草記照律刑曹輕囚及各處拘留卽爲放送而刑曹拘留一款有萬萬駭然者自昔法禁至嚴而近聞依舊蕩然典獄之外設一犴狴於曹中枷械縲絏民不堪困苦者寧有如許紀綱乎若此則五日錄啓逐日囚徒卽無用之空文旣聞之後豈可任置嚴飭該曹自今日修明舊典痛革謬習若不別般嚴立科條未久又當抛棄該房承旨筵退後牌招判堂詳傳筵敎與亞三堂開座當刻內撤毁所謂拘留之間以其材瓦斥給廛人除治家垈後草記此後更或循襲該堂施以違制之律郞官同律以此傳敎揭板司寇之公堂事命下矣典獄署重囚外輕囚宋龍錫刃刺人物旣係辜限仍囚而拘留罪人李尙壽等八名竝卽放送臣與亞三堂同爲開座撤毁拘留間以作空垈材瓦竝斥給廛人之意敢啓傳曰知道
정조 19년
禁府啓目振威縣令吳在斗原情云云傳旨內辭緣泛稱遲晩所當請刑是白乎矣旣有草記照律之命待判下擧行何如判付啓皮不存之毛云者卽無是而有是之謂也繡衣論列旣非塗聽塗說則四條除良此一款焉逭有是曰無是之罪乎照律姑置之爲先以御史筵奏議處以聞爲良如敎又啓目榮川郡守金命淳原情云云傳旨內辭緣泛稱遲晩所當請刑是白乎矣旣有草記照律之命待判下擧行何如判付啓依允
정조 19년
乙卯十二月二十八日辰時上御便殿右承旨同副承旨入侍時行右承旨李益運同副承旨李晉秀記事官趙台榮記注官金良倜記事官吳泰曾原任直提學徐龍輔以次進伏訖上命益運書傳敎曰歲除隔日禁府時囚皆令今日內捧供草記照律刑曹輕囚及各處拘留卽爲放送而刑曹拘留一款有萬萬駭然者自昔法禁至嚴而近聞依舊蕩然典獄之外設一犴狴於曹中枷械縲絏民不堪困苦者寧有如許紀綱乎若此則五日錄啓逐日囚徒卽無用之公文旣聞之後豈可任置嚴飭該曹自今日修明舊典痛革謬習若不別般嚴立科條未久又當抛棄該房承旨筵退後牌招判堂詳傳筵敎與亞三堂開坐當刻內撤毁所謂拘留之間以其材瓦斥給廛人除治家垈後草記此後更或循襲該堂施以違制之律郞官同律以此傳敎揭板司寇之公堂敎益運曰拘留間之名誠萬萬痛駭自前申飭果何如而今乃襲謬若此是豈成說乎判堂進詣該曹使之卽爲撤去事嚴飭分付此傳敎詳細謄出以給俾卽擧行之地可也益運先退上曰畿伯與上京三都留守入侍出榻敎賤臣承命出與京畿監司金文淳廣州留守徐有隣水原留守趙心泰開城留守李冕膺偕入進伏上敎心泰曰本府浮出之石塊今方輸入耶心泰曰二萬五千餘塊則纔已輸入四萬餘塊則將爲鱗次輸入矣敎文淳曰歲除不遠列邑還穀今已分給乎文淳曰姑無朝令故不爲分給矣命書傳敎曰歲除隔日而今聞畿伯言姑無朝令不得遍許列邑云邦畿咫尺當令小民飽知歲味星火知委歲前開倉分還事分付敎文淳曰近日牛禁事何以爲之乎文淳曰部內則柴馱之牛亦爲嚴禁昨日沙坪場賣買之牛又自臣營送人禁止矣上曰在前畿伯之禁屠也臨歲有藏牌之命則自城門塡咽入來云事甚駭然今番則無如前日之爲也上曰吏兵判及兵曹參判入侍出榻敎賤臣承命出與吏曹判書沈煥之兵曹判書李得臣參判徐有大偕入進伏上曰官制變通事卿等果已議定否得臣曰許多窠闕皆以參上爲窠則出身之積滯亦不可不念若出一二初仕窠則似合宜矣上曰聞部將之應入直者爲二十三員而入直處所爲九處云此無異左右番其偏苦宜念至於訓鍊院官員數旣夥然無一所事依古例以訓鍊院官員使之分所入直何如耶有大曰如是定式則果洽好矣許多官員果無所事矣上曰留儲數窠以爲試射差除之地似好而日前聞訓將言以爲爲官擇人不可爲人擇官云而此則有不然者矣科擧旣以射爲之則今此試射除職豈無不可乎予意置試射窠一二以前銜應試取其優等人除職似好矣得臣有大曰聖敎果至當矣今以將鬼薦取才言之以居首者除職豈可不以射除職乎得臣曰以武臣參上增窠事有待大臣簉朝曾經吏判元戎時任吏兵判武將同議稟奏之命而臣今適登筵敢此仰達矣臣等與諸將臣爛加商確則皆以爲今此參上窠之加設寔出振淹滯之聖意則其在諸武士收用之道莫如六品窠廣置參上宣傳官一窠守門將六窠中樞都事二窠訓鍊僉正一窠判官二窠主簿八窠合二十窠以此分定武臣堂上窠則以五衛將增設三窠文臣堂下三窠依大典通編訓鍊院僉正判官主簿各差一窠以復古規似涉便好而大臣之意亦無異同矣以此條件成節目擧行何如上曰依爲之得臣曰守門將今旣增窠矣部將則原額少而直處多實有偏勞之歎經國大典有四品武臣受點守門之規今此訓鍊院多員無非閑任臣意則廟社殿宮四處入直以訓鍊院僉正以下輪回分直不但事勢之便好係是遵古制均勞逸之道故敢此仰達矣上曰依爲之得臣曰日前以官制事就議於大臣則大臣以爲參上武臣之落仕未甄終身坎坷最所可矜今此二十窠中除出若爾窠俾作疎通之道而此窠則雖値都政虛司果之時切勿推移以用永爲定式亶合商量云而諸將臣之意亦以爲恰好云矣臣意則無論原窠增窠武兼部長守門將各一窠除置一窠屬之落仕最久人二窠宣部守參上前銜中射技取才甄用而待其窠陞遷次次取才差代則庶或爲振淹滯奬武藝之一道故敢此仰達矣上曰依爲之煥之曰今此吏兵曹增窠中蔭六品官四窠自臣曹分屬東班諸閑司增置四員以爲沈滯人甄用之地事有命矣臣謹就東班各衙門中商度分排則通禮院引儀二窠造紙署活人署別提各一窠增設恐爲便當以此就議大臣而大臣之意亦以爲然云依此增設何如上曰依爲之出擧條得臣曰忠州營將柳相亮卽公州人也同道營將之不得許赴旣有年前大臣之筵奏故敢此仰達矣上曰依爲之出擧條龍輔曰始興縣公廨未畢役處及安養站石橋撥舍等役今已告完云所入物力不可不區劃今年本道常賑加分耗中量宜取用之意分付畿營似好此是臣待罪畿藩時所設始者而適有言端故敢此仰達矣上曰依爲之出擧條命退諸臣以次退出
정조 19년
行都承旨趙鎭寬坐直行左承旨林濟遠坐行右承旨李益運坐直左副承旨申耆病右副承旨金勉柱坐同副承旨李晉秀坐注書趙台榮差祭一員未差假注書金履永仕直一員未差事變假注書姜浚欽仕
정조 19년
申耆啓曰明日經筵取稟傳曰停
정조 19년
傳于趙鎭寬曰禮房承旨入侍
정조 19년
趙鎭寬啓曰來初十日景慕宮正朝祭親祭祭文當爲製進弘文提學具庠卽爲牌何如傳曰允
정조 19년
傳于趙鎭寬曰明日祈穀祭隷儀相値景慕宮正朝祭親行時執事官及近侍之官今日勿爲齋宿只於享所爲之事分付
정조 19년
傳于李益運曰領敦寧箚子入之
정조 19년
傳于李晉秀曰職務相妨熟手豈若前堂乎舟橋堂上徐龍輔減下前堂上沈頤之仍察而須有備堂兼帶然後濬川司有司堂上可以差下見任亦可以例兼此意令廟堂知悉
정조 19년
以慶尙監司李泰永啓本應資老人區別開坐事判付內啓下吏曹爲稱百歲老人則曾有下敎矣加資下批政與追榮一體下批年以百歲已爲推恩中未及追榮者一體追榮於來初一日年例下批之政爲旀觀此漢城府別單重臣崇祿李敏輔以年八十抄報啓下當爲加資而子爲閣臣又當以侍從臣父加資若此則爲疊資卿曹望單當何以懸注乎一當勿施乎草記爲旀老人之事有不可知三明政敎旨安寶後該房承旨與有旨同封下送各該道臣使之星火分給以示朝家尊年之意爲良如敎
정조 19년
以江華留守金履翼狀啓甲寅停退條米太未能準捧惶恐待罪事傳于林濟遠曰勿待罪事回諭
정조 19년
香室景慕宮正朝祭受押單子傳于趙鎭寬曰親押
정조 19년
傳于申耆曰明日出宮門路永淸門爲之時刻申後侍下敎只入正時
정조 19년
以柳鎭豐囚單子傳于李晉秀曰歲除隔日以公罪區別功議勘律先放送後草記
정조 19년
傳于申耆曰自今夜至初三日夜禁弛禁
정조 19년
吏曹口傳政事以具庠爲分內局提調
정조 19년
李益運以議政府右議政意啓曰明年正月初六日行太廟春享大祭攝行受誓戒今日曉頭行于議政府而終獻官李晩秀無端不爲進參催促之間將致過時故預差刑曹參判趙尙鎭陞實行禮而實差未參事極駭然直提學李晩秀罷職何如傳曰允
정조 19년
趙鎭寬啓曰卽者奉常寺官員來言景慕宮正朝親祭祭物提調當爲監封而都提調洪樂性身病提調纔已罷職姑未出代無以擧行云提調未差之代政官牌招開政差出待下批仍卽牌招以爲擧行之地何如傳曰雖是公罪以重事體之意政府草記允下而太常重任不可輕遞今日看品當爲備員前提調李晩秀特爲分揀卽令進詣封進可也
정조 19년
林濟遠以賑恤廳言啓曰今年內貧寒宗室子女葬時顧恤數別單書入之意敢啓傳曰知道
정조 19년
趙鎭寬以禮曹言啓曰今此景慕宮正朝祭親行時自上當有散致齋之禮而正日只隔二日散齋勢未及如例磨鍊殿下自今日散齋一日於別殿致齋一日於齋殿凡散齋不弔喪問疾不聽樂有司不啓刑殺文書致齋惟啓享事諸享官及近侍之官應從升者竝散齋一日於本司致齋一日於享所諸衛之屬守衛宮門者各於本司淸齋一宿事知委何如傳曰允執事官雖命從略磨鍊與朔望祭享有別進幣奠幣爵酒官依例塡差可也
정조 19년
趙鎭寬以禮曹言啓曰今此景慕宮正朝祭親行時親臨省牲省器之節何以爲之乎敢稟傳曰依近例爲之可也
정조 19년
趙鎭寬以禮曹言啓曰卽接孝昌墓守衛官所報則今此正朝祭享時兩官當爲備員而守衛官一員有闕未差云莫重祭享兩官不可不備守衛官有闕之代卽令該曹口傳差出以爲備員將事之地何如傳曰忠義中另擇單付差送後草記事分付勳府可也
정조 19년
吏曹口傳政事孝昌墓守衛官單申羽漢
정조 19년
李晉秀以都摠府言啓曰今日入直內三廳武兼禁軍及軍兵等當爲中日習射而停朝市相値不得爲之之意敢啓傳曰知道
정조 19년
李晉秀以司僕寺一二提調意啓曰分養馬有頉各邑守令每於歲末錄啓請罪自是法典故今年所納分養馬有頉各邑守令現告成冊十月內上送之意移文八道監營矣七道則齊到而至於海西屢次促關尙不修來致使莫重文書限內不得修啓揆以事體誠極未安黃海監司徐邁修爲先推考警責諸道錄啓待海西現告成冊來到一體修啓何如傳曰允
정조 19년
李晉秀以兵曹言啓曰來丙辰年各司頒給信漢符別單修整以入之意敢啓傳曰知道
정조 19년
李益運以兵曹言啓曰去十一月二十日以南兵使李格狀啓今秋停操後軍兵官鎭門聚點試射放成冊修送兵曹事判付內啓下兵曹爲旀南兵使外皆不狀聞特敎嚴飭之下焉敢若是泛忽乎其委折査問諸道草記論勘事命下矣發關査問於各道道帥臣處則移牒內以爲行操時試射放例爲狀聞而停操時則軍兵官鎭門聚點形止只報備邊司自是前例故今秋停操時依此擧行云矣軍兵之官門聚點係是團束之意而一道之狀聞諸道之不爲狀聞雖緣前例之各異而其在重戎政之道終涉疎虞其不爲狀聞之各該道道帥臣竝從重推考此後雖於官門聚點之時一體狀聞之意令廟堂稟旨分付各道査報齊到而慶尙左兵營尙不報來特敎査問之下如是稽滯其在事體誠極駭然該帥臣李潤謙施以罷職之典何如傳曰允李潤謙稽滯之罪爲先査問草記可也
정조 19년
申耆以備邊司言啓曰舟橋堂上徐龍輔減下前堂上沈頤之仍察事命下矣議政府左參贊沈頤之備局有司堂上還差濬川司有司堂上亦爲差下舟橋堂上使之例兼擧行何如傳曰允
정조 19년
申耆以壯勇營言啓曰今十二月二十九日三十日年終放砲時次知將官將校及別破陣火箭軍姓名器械數爻別單書入之意敢啓傳曰知道
정조 19년
申耆以壯勇營言啓曰來丙辰正月當本營左司屬京畿一番前哨水原軍兵逢點實數一百二十六名今已點閱整齊仍爲立番本營舊軍放送之意敢啓傳曰知道
정조 19년
趙鎭寬以訓鍊都監言啓曰今十二月二十九日三十日年終放砲時次知將官將校姓名及兼別破陣等容貌年歲器械數爻竝別單書入之意敢啓傳曰知道
정조 19년
李晉秀以義禁府言啓曰頃因備邊司草記榮川郡守金命淳待畢捧糴自現就囚事命下故行會本道矣金命淳今方上來待命拿囚之意敢啓傳曰知道
정조 19년
李晉秀以義禁府言啓曰歲除隔日禁府時囚今日內捧供草記照律事命下矣時囚罪人金命淳傳旨內近以穀簿事朝家申飭何等至嚴而諸道虛欠之現發者至於此多若不如法嚴繩無以懲他拿問勘罪罪取考律文則大典通編倉庫條有曰還上留庫中加分不及半者勿論石數竝奪告身大明律制書有違條有曰凡奉制書有所施行而違者杖一百那移出納條有曰凡各衙門收支錢糧等物若監臨主守不正收正支那移出納還充官用者計贓準監守自盜論罪止杖一百流三千里名例有曰二罪以上俱發以重者論大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣金命淳從重論杖一百收贖告身盡行追奪慶尙道高靈縣流三千里定配而以傳旨內辭意具罪目依例發遣府羅將押送配所何如傳曰允如有功議各減一等可也
정조 19년
李晉秀以義禁府言啓曰金命淳杖一百收贖告身盡行追奪慶尙道高靈縣流三千里定配照律草記批旨內允如有功議各減一等可也事命下矣金命淳六代祖光炫昭武原從功臣云功減一等杖一百收贖告身盡行追奪徒三年定配之意敢啓傳曰知道
정조 19년
義禁府啓目粘連向前吳在斗議處云云以此照律勘處何如判付啓更爲捧供草記議處仍爲照律爲良如敎
정조 19년
禁府啓目粘連吳在斗更招云云問目內辭緣泛稱遲晩所當請刑是白乎矣旣有更爲捧供草記議處仍爲照律之命待判下擧行何如判付啓以公罪區別功議勘放使之當日還官爲良如敎又啓目前承旨李鼎德原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓分揀放送爲良如敎
정조 19년
李晉秀以義禁言啓曰時囚罪人吳在斗更招公事判付內以公罪區別功議勘放使之當日還官事命下矣吳在斗以詐不以實公律杖一百徒三年定配當爲收贖而其祖命瑞揚武原從功臣云功減一等杖九十徒二年半定配以公罪收贖放送使之當日還官之意敢啓傳知道
정조 19년
壯勇營啓目各操軍物監董將校千圭錫異景基殫誠效勞今已完備其在激勸之道合有褒奬之擧令該曹考例稟處事判付內啓下兵曹爲旀明日回啓下批爲良如敎
정조 19년
領敦寧兪彦鎬箚曰伏以臣荷天地生成之澤承父母慈覆之仁得解重任安意調病宜若稍尋生路漸次回蘇趨詣天陛瞻覲耿光庶可易期而奈臣一疾根委旣深沈淹旣久阻食愈往而愈甚元氣日低而日陷暈眩如在風舟而神不能攝嬴瘠殆甚枯株而脚不能豎宛轉床簀與鬼爲隣縱荷聖上曲垂軫念得延殘喘以至今日終無奈天之所廢病無起色虛縻敦銜已至多日而尙未祗肅以伸叩謝之義況又歲籥將改慶運方來百僚貢懽忭之忱而臣不得趨簉聖念憂勞民事是重社壇有親享之命而臣不得陪扈情禮俱闕義分都虧有臣如此生不如死伏枕震悚罔知攸措玆敢倩人構箚仰請譴何伏乞聖明亟降威罰治臣闕禮虧分之罪以安私心以警具僚焉取進止答曰省箚具悉卿懇漸有勝節云何等多幸未參班聯不必深引卿卽益加愼攝仍傳曰此批答遣史官傳諭
정조 19년
直提學李晩秀疏曰伏以臣於昨日伏奉吏曹移牒本閣以臣塡差來正月初六日宗廟春享大祭終獻官而今十二月二十九日四更頭誓戒正月初二日肄儀事知委矣臣矇未諦審誤以今日之曉頭認作當日之夜刻恬然私次初不進身矣追伏聞誓戒已行而臣獨不參於諸享官之列噫有國大事莫重於廟享享禮儀節莫先於誓戒一或違制國有常刑臣出入近密每伏覩我聖上凡係祀典一念敬愼之盛德至意而今乃身忝駿奔之職獨後應參之班論其罪犯誅殛亦輕滿心震懍無地自容玆敢短章自列仰瀆崇聽伏乞聖明亟命司敗重勘臣罪以重享事以肅法紀不勝幸甚臣無任云云答曰省疏具悉卿所謂誤以今日之曉頭看作當日之夜刻未及參班於誓戒云者難免太疎率之責卿則爲先從重推考
정조 19년
乙卯十二月二十九日辰時上御重熙堂都承旨入侍時行都承旨趙鎭寬假注書金履永記注官金良倜記事官吳泰曾以次進伏訖上命書榻敎曰王大妃殿進御加味正氣散前方中去黃連藿香加五分一貼煎入命書傳敎曰直提學李晩秀上疏入之又命書傳敎曰除夕在明今歲只餘一日明日過殿宮問安眞殿行禮後當由逌瞻門展拜景慕宮候夜親行正朝祭曉詣眞殿展拜後行禮令該房知悉侍衛及執事官依近例省約磨鍊百官行禮朝廷問安置之事分付又命書傳敎曰政官明日待開門牌招開政東西班新增窠差出而數窠除留來月念前後以射藝取才擬望事分付仍命退承史以次退出
정조 19년
行都承旨趙鎭寬隨駕宿行左承旨林濟遠隨駕直行右承旨李益運隨駕宿左副承旨申耆隨駕直右副承旨李勉兢守宮直同副承旨李晉秀隨駕宿注書趙台榮差祭一員未差假注書金履永隨駕直一員未差事變假注書姜俊欽守宮直
정조 19년
大殿王大妃殿惠慶宮中宮殿元子宮內閣政院玉堂朝廷二品以上六曹堂上奉朝賀儀賓宗親除夕單子問安答曰知道
정조 19년
申耆啓曰自明日至初三日社稷祈穀大祭親祭齋戒初四日動駕相値視事頉稟之意敢啓傳曰知道
정조 19년
趙鎭寬啓曰明日正朝望闕禮依例爲之之意敢啓傳曰知道
정조 19년
趙鎭寬啓曰來初四日社稷祈穀大祭親祭祭文當爲製進弘文提學具庠卽爲牌招何如傳曰允
정조 19년
傳于李益運曰右承旨馳詣宗廟永禧殿奉審摘奸受香諸處一體奉審摘奸以來
정조 19년
傳于李益運曰筵敎令承宣錄送且有左相出肅備員然後殿宮以下過歲問安入之之意下敎係是大臣去就不可無文跡該房知悉更令備郞傳諭以存事體
정조 19년
傳于李晉秀曰今聞承宣微稟之言因右相之傳筵敎左相雖已來到朝房而肅拜則難以强力言送政院云而家中之於闕外闕外之於殿庭自有遠近別如或一分可强則豈可使筵敎歸於食言乎過歲問安爲之然後可以出宮進詣展拜聞此敎則無情勢之大臣設有所愼不過一時升降往來之症暫出膺命似不至難强此意遣承旨傳諭于左議政
정조 19년
以統制使李得濟狀啓兵曹都案廳所管水防軍改籍一款不爲行會於列邑鎭緣由馳啓事判付內啓下兵曹爲旀自有界限則何以引年知委以致民弊卿曹事極爲駭然嶺南若此則他道可知適値除夕卿則姑不處分爲良如敎
정조 19년
李益運以吏批言啓曰因慶尙監司李泰永啓本應資老人馳啓事判付內觀此漢城府別單重臣李敏輔以年八十抄報啓下當爲加資而子爲閣臣又當以侍從臣父加資若此則爲疊資卿曹望單何以懸註乎一當勿施乎草記事命下矣前判書李敏輔明年以年八十當爲加資而若又以侍從臣父抄啓加資則係是一日疊資侍從臣父似當勿論且本資是崇祿加一資當爲輔國而勳戚府院君外未有以蔭仕準此階者臣曹不敢以年八十依定式加資事望單書入之意敢啓傳曰耳目所覩記雖曰無可據之例當從法典所載之文中庶醫譯無得爲輔國載錄則蔭官已經判敦寧者豈可不爲乎古有蔭相無拘於大匡只於輔國咨且未知爲然此後蔭官之曾經六卿且經判敦寧者勿拘於輔國著爲例一人不可疊資則以此以彼一當勿施侍從臣父勿論事依草記施行可也
정조 19년
有政吏批判書沈煥之進參判黃昇源差祭參議宋煥箕在外行右承旨李益運進以宋翼孝爲校理李翊模爲副校理沈頤之爲景慕宮提調李觀城李種徽爲新增引儀南省老爲造紙新增別提宋時淵爲活人新增別提魚錫齡爲榮川郡守金在明爲麟蹄縣監贈左贊成尹得敏贈領議政例兼贈吏判尹涉贈左贊成例兼以上右議政尹蓍東兩代追贈
정조 19년
以麟蹄縣監望筒傳于李益運曰湖西稍實邑守令中相換
정조 19년
兵批判書李得臣進參判徐有大病參議梁周翊入直進參知柳憲周病左副承旨申耆進以朴基成爲新增訓鍊僉正沈學祖爲都摠都事魏光軫爲新增訓鍊判官金永勉爲中樞都事白思祖金宗鉉爲新增訓鍊判官忠州營將柳相亮江原中軍洪采疇相換張鉉宅爲宣傳官李潤文爲訓鍊副正金聲贊鄭治臣朴東秀金光郁爲新增訓鍊主簿
정조 19년
以中樞都事望筒傳于申耆曰中樞都事兩窠之加設定爲疎通之階梯則以宣傳官擬望者近來提飭之敎果安在乎當該堂上嚴飭望筒勿施
정조 19년
吏批再政麟蹄縣監金在明永同縣監李元膺相換
정조 19년
吏批三政黃昇源爲司譯提調李時秀爲平市提調沈頤之爲長興提調申大尹爲宗簿正玄在默爲忠淸都事李觀城爲工曹正郞
정조 19년
吏批四政李明淵爲應敎崔昌敏爲引儀
정조 19년
兵批再政柳啓源爲都摠都事權宅衡金坪閔百勳皮載棋爲新增訓鍊主簿申善應爲宣傳官魏光軫爲新增中樞都事閔崙李柱金光喜爲訓鍊主簿李儒爲都摠經歷尹孝達朴泰永爲武兼沈沈鏔爲新增守門將洪浩源具壽民爲新增五衛將韓師貞申百祿爲五衛將趙顯度爲訓鍊僉正同知單金正漢金成鉉金世禎爲訓鍊判官尹相爲都摠經歷沈公協金鳳九爲武兼黃相轅爲訓鍊僉正閔百彬蔡顯五爲新增守門將以上二人落仕最久人收用事承傳洪栒慶橚爲部將李胤復爲新增訓鍊判官金洛一爲新增訓鍊主簿大護軍單鄭昌順尹瀅爲新增守門將
정조 19년
申耆以兵批言啓曰京畿水使鄭昌順內移事命下矣時無相當窠依例付軍職之意敢啓傳曰知道
정조 19년
兵批三政李儒燁爲宣傳官柳煒印宗端爲訓鍊主簿朴良新爲守門將落仕最久人收用事承傳柳得源爲守門將李鎭國爲新增守門將具世勣爲京畿水使尹範喆爲都摠經歷申虎文爲都摠都事洪栒爲宣傳官申達夏爲武兼落仕最久人收用事承傳副護軍徐有防曺允精韓師貞蔡述夏朴廷吉具㢞司勇張猷煥李晩中竝單付副護軍單洪采疇部長朴東源守門將金光琇相換趙洵爲訓鍊僉正徐益修爲訓鍊主簿南志復李東榮沈檡之爲部將朴宗甲爲副摠管韓泳爲訓鍊判官姜暈喆爲宣傳官
정조 19년
林濟遠以戶曹言啓曰今年內貧寒宗室子婚扶助數別單書入之意敢啓傳曰知道
정조 19년
林濟遠以宣惠廳言啓曰昨年三南京畿田結大縮內而貢價外而各樣上下皆減分矣今年穡事湖西則十餘邑外不至失稔兩南京畿不可謂之歉歲京外災減明年爲始竝依例解分何如傳曰允
정조 19년
趙鎭寬以弘文館言啓曰本館上番副校理臣洪秀晩下番修撰臣朴吉源以社稷祈穀祭祭官今日議政府肄儀時晝仕出去之意敢啓傳曰知道
정조 19년
趙鎭寬以成均館同知館事意啓曰每年歲末圓點準點人別單書入事曾已定式矣依定式當年條圓點準點儒生別單書入之意敢啓傳曰知道
정조 19년
申耆以兵曹言啓曰明日景慕宮動駕時環衛軍兵當爲磨鍊而今月初一日朔祭親行時弘化門集春營入直軍禁將率領排立廣智營入直軍三十名宮大門排立十五日望祭親行時弘化門金虎門入直軍臣得臣率領排立入直禁軍三十人別將率領宮大門排立而餘皆置之矣今番則何以爲之乎敢稟傳曰入直禁軍三十人別將率領宮大門外侍衛挾輦軍以金虎門入直軍三十名爲之壯勇大將率入直馬軍及本營入直鄕軍一哨弘化門入直御營鄕軍三十名隨駕可也
정조 19년
申耆以御營廳言啓曰今十二月三十日大駕詣景慕宮親行正朝祭時依兵曹節目弘化門入直軍三十名除出哨官丁麟泰領赴于壯勇營都領陣解嚴後還爲入直而竝待標信擧行之意敢啓傳曰知道
정조 19년
申耆以兵曹言啓曰依下敎隨駕禁軍及武藝別監內吹兼內吹近仗軍士標下軍兵等處餠肉分饋之意敢啓傳曰知道
정조 19년
申耆以壯勇營言啓曰依下敎本營隨駕將校軍兵等處餠肉分饋之意敢啓傳曰知道
정조 19년
申耆以訓鍊都監言啓曰依下敎挾輦軍等處餠肉分饋之意敢啓傳曰知道
정조 19년
申耆以御營廳言啓曰依下敎隨駕軍兵等處餠肉分饋之意敢啓傳曰知道
정조 19년
李晉秀以義禁府言啓曰時囚罪人柳鎭豐以公罪區別功議勘律先放送後草記事命下矣柳鎭豐以制書有違公律杖一百當爲收贖而其六代祖珩宣武原從功臣云功減一等杖九十以公罪收贖放送之意敢啓傳曰知道
정조 19년
行判敦寧金履素箚曰伏以臣狗馬賤疾累朔沈痼藥治罔效凡於大小朝會每有偃息之歎而曲蒙眷庇不賜譴何得以便意調將天地父母之恩於是至矣感泣攢祝晷刻敢忘見今歲除在夕宮享隔宵百僚咸造於彤庭宸慕將展於新春以臣半年逖違之蹤其所慰戀結而申義分者惟在於趁起居之班趨駿奔之列而病隨歲轉心與事違欲强不能依舊跧蟄情忱之缺然卽臣私憫揆以朝綱咎實難逃玆敢短箚自列仰瀆崇嚴乞治曠闕之罪以安賤分焉取進止答曰省箚具悉卿懇快復天和知在不日卿其安心俟間簉朝仍傳曰此批答遣史官傳諭
정조 19년
乙卯十二月三十日申時上詣景慕宮經宿擧動入侍時行都承旨趙鎭寬行左承旨林濟遠行右承旨李益運左副承旨申耆同副承旨李晉秀假注書金履永記注官金良倜記事官吳泰曾二直提學李晩秀檢校直閣金勉柱金祖淳直閣李始源檢校待敎徐有榘以次隨駕上具翼善冠衮龍袍乘輿出永淸門由明政門出弘化門入逌瞻門詣齋室門外降輿入齋室少頃就板位行再拜禮仍詣宮內奉審訖還御齋室命書傳敎曰右副承旨許遞前望單子入之待下批牌招察任又命書傳敎曰景慕宮正朝祭旣親行依昨年例春展謁自在兼行令該曹知悉又命書傳敎曰今日入耆社者惟此重臣一人云亦豈可經歲於島補京畿水使鄭昌順今日政內移其代今日政差出歲後使之卽爲下去仍命權退諸臣以次權退
정조 20년
行都承旨趙鎭寬齋宿行左承旨林濟遠齋直行右承旨李益運齋宿左副承旨申耆齋直右副承旨李勉兢齋宿同副承旨李晉秀齋宿注書趙台榮齋宿一員未差假注書金履永齋直事變假注書姜浚欽仕
정조 20년
大殿王大妃殿惠慶宮中宮殿元子宮內閣政院玉堂朝廷二品以上六曹堂上奉朝賀儀賓宗親正朝單子問安答曰知道
정조 20년
傳于李益運曰吏房承旨入侍
정조 20년
傳于趙鎭寬曰禮房承旨入侍
정조 20년
傳于林濟遠曰進箋承旨入侍
정조 20년
以漢城府正朝歲饌應參人員令該曹依例磨鍊題給事判付內啓依允爲旀文武卿宰內外偕老是在判府事李命植貞敬夫人沈氏前判書李敏輔貞敬夫人徐氏前判書洪檍貞敬夫人金氏前判書洪良浩貞敬夫人鄭氏前參判尹弘烈貞夫人李氏前兵使趙圭鎭貞夫人金氏彦春君金麟瑞貞夫人金氏前參判金翊休貞夫人趙氏前參判兪彦脩貞夫人洪氏依昨年例應式外斗米加送今年七十是在前判書鄭昌順貞敬夫人吳氏前兵使吳載熙貞夫人李氏亦依右例加送事分付戶曹爲旀壯勇大將金持默是誰之家訓鍊大將李柱國元戎自別竝加送歲饌故大臣李判府事夫人家加送及存問亦依昨年例擧行故大司諫李普觀妻崔氏至今無恙故參判尹東昇妻朴氏今年七十竝以紬一疋加送令各該部官存問後草記事分付爲良如敎
정조 20년
趙鎭寬以奎章閣言啓曰奉謨堂每年孟春孟秋涓吉展拜事載在閣志矣今春展拜吉日以何間推擇乎敢稟傳曰待下敎取稟
정조 20년
傳于趙鎭寬曰親押處所再明日出宮時當於仁政殿月臺爲之該房知悉
정조 20년
林濟遠以漢城府言啓曰乙卯正月初二日傳曰是年何年當有及老之典左議政家遣史官存問歲饌米肉令該曹輸送戶曹判書沈頤之前參判李祖源李鼎揆鄭煥猷徐有臣家竝令該曹輸送歲饌仍令各該部官存問草記自今年此大臣重臣宰臣歲饌依七十以上例每於歲初一體輸送事命下矣依下敎大臣重臣宰臣別單書入令該曹歲饌磨鍊輸送何如傳曰允大臣家遣史官存問其餘遣部郞存問在外人令地方官存問事分付可也
정조 20년
林濟遠以漢城府言啓曰因傳敎故大臣李判府事夫人家綾恩君具允明家遣本部郞廳存問前判書沈頤之李祖源前參判鄭煥猷徐有臣家故大司諫李普觀妻崔氏家故參判尹東昇妻朴氏家分遣各該部官存問前參判李鼎揆家令地方官存問事分付該道之意敢啓傳曰知道
정조 20년
趙鎭寬以禮曹言啓曰太廟歲首展謁吉日以何間推擇乎敢稟傳曰三明日祈穀行祀後待天明當詣太廟行春展謁禮以此知悉可也
정조 20년
趙鎭寬以禮曹言啓曰每年親耕歲首以稟事曾已定式矣今正月二十八日先農祭親行及親耕等節何以爲之敢稟傳曰屢豐之祝寤寐耿耿祈年孔夙默冀陰騭至於耕籍之節猶屬儀文姑置之先農祭攝儀可也
정조 20년
趙鎭寬以禮曹言啓曰永禧殿展謁非酌獻禮年次則每於歲首太廟展謁時一體展謁事曾有定式矣今番則何以爲之乎敢稟傳曰以旬前擇吉可也
정조 20년
趙鎭寬以禮曹言啓曰今此正朝朝賀時諸道所封箋文中慶尙左兵使李閏謙以應封官兼別軍職故各爲封箋矣一體看審捧入之意敢啓傳曰知道
정조 20년
申耆以兵曹言啓曰今正月初五日仁政門百官朝參日次而宗廟春享大祭齋戒相値在前如此之時有退行之例法典內當月十一日二十一日二十五日皆是應行之日以何日定行乎敢稟傳曰初六日大祭正日初七日歲首犒饋相値旬前後待下敎爲之可也
정조 20년
景慕宮正朝祭親行敎是時進幣爵酒官吏曹判書沈煥之奠幣爵酒官行副司直南公轍贊禮禮曹參判朴宗甲典祀官奉常正柳師模宮司令李潢執禮行副直尹行恁執尊副應敎李明淵大祝直閣李始源祝史副司果朴鍾淳齋郞令徐有豐贊者引儀崔慶鎭謁者引儀李繼祜贊引引儀尹之衡祭監監察尹秤
정조 20년
丙辰正月初一日子時上行景慕宮正朝祭入侍時行都承旨趙鎭寬行左承旨林濟遠行右承旨李益運左副承旨申耆同副承旨李晉秀假注書金履永記注官金良倜記事官吳泰曾直提學李晩秀檢校直閣金勉柱金祖淳直閣李始源檢校待敎徐有榘以次侍立上具冕服就版位行再拜禮詣盥洗位盥洗訖詣神位前三上香奠幣獻酌大祝讀祝訖上降復位行再拜禮仍詣飮福位飮福撤籩豆訖復行再拜禮左通禮跪啓禮畢上還御齋室改具翼善冠衮龍袍出齋室上曰前假注書尹致永仍察上注書出駕前下敎乘輿出逌瞻門入弘化門由明政門入永淸門還內諸臣以次退出
정조 20년
丙辰正月初一日辰時上御便殿吏房承旨禮房承旨進箋承旨入侍時行都承旨趙鎭寬行左承旨林濟遠行右承旨李益運記事官趙台榮記注官金良倜記事官吳泰曾原任提學尹蓍東二提學沈煥之原任直提學徐浩修徐龍輔二直提學李晩秀檢校直閣金勉柱原任直閣尹行恁南公轍檢校直閣金祖淳直閣李始源檢校待敎徐有榘以次進伏訖蓍東等曰元朝日氣淸朗聖體若何上曰一樣矣蓍東等曰王大妃殿氣候若何上曰一樣矣蓍東等曰惠慶宮氣候若何上曰一樣矣蓍東等曰元子宮氣候何如上曰連爲善過矣上曰今日卽新歲也卿亦是篤老侍下必有喜懼之心矣上曰卿家老人何不入於歲鐉別單乎蓍東曰臣父以推恩之致不入云矣上敎鎭寬曰大臣與他有異右相家老人使之抄入別單此後依此定式事分付該府可也命大臣以下先退命益運書傳敎曰豐年多黍多稌曾孫之慶農夫之願也今年四日得辛其占大有高廩億稊如坻如京庶幾取必於來秋將以得辛之日躬詣社壇祈穀示民務本重農誓戒齊明竊冀心香之上格惟爾按藩守土之臣各以予心爲心悉乃心力於田功禹甸之耕耘不愆豳稼之收穫以時俾有豐年多黍多稌之喜事下諭于諸道道臣四都留守處纔命詞臣撰置祝豐之詞者令政院書送各該道依年前江界例書付布政司門楣又命書傳敎曰領議政家衣資食物令該曹輸送遣史官存問原任內閣提學左議政家衣資食物輸送遣閣屬官存問命書傳敎曰大臣之有九耋老親事甚稀貴而該府拘於格例歲饌不得擧行云自今年依例抄啓加送衣資以示尊高年敬大臣之意命書傳敎曰綾恩之遐壽純嘏世稱與領相爲伯仲甚爲稀貴綾恩君具允明家元歲饌外加送令府郞存問命鎭寬書傳敎曰故判書趙曮妻貞夫人洪氏今年爲八十仰體慈心則豈可無示意之擧乎原歲饌外令該曹加送衣資食物遣曹郞存問上敎鎭寬曰卿則持此傳敎先退可也命濟遠書傳敎曰宗親中鶴林君年過七十內外偕老原歲饌外加給事分付又命書傳敎曰故領議政李宗城夫人沈氏家依昨年例原歲饌外加送遣曹郞存問命退承史以次退出
정조 20년
行都承旨趙鎭寬齋宿行左承旨林濟遠齋宿行右承旨李益運齋宿左副承旨申耆齋直右副承旨李勉兢齋宿同副承旨李晉秀齋直注書趙台榮齋宿一員未差假注書金履永齋直事變假注書姜浚欽仕
정조 20년
趙鎭寬啓曰明日動駕時兩司侍臣不可不備員而司諫吳鼎源持平申絢導駕進執義李龜雲掌令趙錫晦持平姜錫龜獻納金若鍊正言李鼎秉金驥燦竝在外掌令鄭觀輝卽爲牌招以爲淸齋進參之地何如傳曰允
정조 20년
李益運啓曰吏曹郞廳來言京外應資老人加資下批政事取稟傳曰當日爲之
정조 20년
傳于李晉秀曰金奉朝賀入侍
정조 20년
傳于李晉秀曰同副承旨入待
정조 20년
李晉秀啓曰奉朝賀金鍾秀依下敎來待矣傳曰入侍
정조 20년
以宣陵正朝祭獻官李義綱書啓丁字閣門紙色渝殿內地衣間間破傷碑閣塗灰剝落事傳于趙鎭寬曰來頭寒食祭享修補事分付該曹
정조 20년
備忘記喬桐水使具世勣下直長弓一張長箭一部片箭一部筒兒一箇賜給
정조 20년
傳于申耆曰春氷欲泮輦路將治園幸時所管道臣守臣及兼任守令在京者使之來待
정조 20년
傳于申耆曰軍士房承旨入侍
정조 20년
申耆啓曰舟橋堂上沈頤之京畿監司金文淳廣州留守徐有隣廣州判官金履鎬龍仁縣令丁遇泰始興縣令金思羲果川縣監金履裕依下敎來待矣傳曰入侍
정조 20년
李晉秀啓曰承文院公事堂上李晩秀依下敎來待矣傳曰入侍
정조 20년
趙鎭寬啓曰明日大駕詣社稷入齋室後王大妃殿惠慶宮問安何承旨進去乎敢稟傳曰右承旨進去
정조 20년
李益運以吏批言啓曰珍山縣降號已過五年之限龍仁縣順安縣降號俱已滿十年之限依定式珍山縣監還陞郡守龍仁縣監順安縣監竝還陞縣令何如傳曰允
정조 20년
李益運以吏批言啓曰侍從臣父及閫帥父年七十人每於歲首抄啓加資事載在法典矣侍從臣父閫帥父年七十人員別單書入之意敢啓傳曰知道
정조 20년
有政吏批判書沈煥之病參判黃昇源進參議宋煥箕在外行右承旨李益運進啓曰判書沈煥之病不進參議宋煥箕在外未肅拜小臣獨政未安何以爲之敢稟傳曰仍爲之李始源爲副應敎沈煥之爲藝文提學前判書李敏輔今加輔國前同知徐命誼今加正憲李徵大今加資憲朴師欽今加嘉義姜世南今加嘉義姜垣今加嘉義朴恒源今加嘉義前參議安衡稷今加嘉善前縣監鄭宅臣今加嘉義前監察金學洙今加嘉義以上朝官年八十依定式加資喬橋府使單具世勣上護軍鄭昌順今加輔國前郡守金宗範今加通政以上侍從臣父加資事承傳學生李溥萬今超通政學生金相傑今超通政以上閫帥父加資事承傳奎章閣直閣單李始源以上竝單付
정조 20년
兵批判書李得臣進參判徐有大病參議梁周翊病參知柳憲周入直左副承旨申耆進大護軍單李祖源
정조 20년
吏曹口傳政事禁府都事李昌杰引儀韓允鎭相換
정조 20년
申耆以兵批言啓曰行司直李敏輔自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 20년
申耆以兵批言啓曰行上護軍鄭昌順自吏曹送西矣資級係是輔國當爲知中樞下批而時無見窠依例作闕下批之意敢啓傳曰知道
정조 20년
兵批三政知事單鄭昌順大護軍二單李致中尹謐
정조 20년
傳于趙鎭寬曰發遣吏郞諸執事淸齋與否摘奸以來
정조 20년
吏曹李致中爲分內醫提調
정조 20년
專于申耆曰明日出宮門路協陽門爲之
정조 20년
以掌令鄭觀輝牌不進罷職傳旨傳于趙鎭寬曰只推
정조 20년
李益運以忠勳府言啓曰禮曹草記傳曰忠義中另擇單付差送後草記事分付勳府可也事命下矣孝昌墓守衛官未差之代以佐理功臣高靈府院君申叔舟嫡長孫羽漢另擇單付差送之意敢啓傳曰知道
정조 20년
趙鎭寬以承文院都提調意啓曰禮部表式頒行咨文出來矣撰出回咨正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 20년
趙鎭寬以禮曹言啓曰製述文臣年滿五十一歲人員專經文臣年滿四十一歲人員竝依前例減下後別單書入而御覽官案亦爲改修正以入之意敢啓傳曰知道
정조 20년
申耆以都摠府言啓曰今日入直內三廳武兼禁軍及軍兵等當爲中日習射而社稷祈穀大祭齋戒相値不得爲之之意敢啓傳曰知道
정조 20년
申耆以禁衛營言啓曰今正月初三日社稷擧動時依兵曹節目城上斥候十四處哨官十四員京標下軍五十六名伏兵六處哨官六員京標下軍二十四名竝爲嚴飭定送而還宮後依例撤罷之意敢啓傳曰知道
정조 20년
李晉秀以義禁府言啓曰明日擧動時各差備都事當爲備員而新除授都事李昌杰以濬源殿令姑未上來令該曹口傳相換以爲分排之地何如傳曰允
정조 20년
敎京畿水使具世勣書王若曰摠三道之舟師爲任最重揀一代之閫望非卿莫宜式循僉謀庸畀隆寄眷彼一隅喬府卽我三輔重防舟楫通南北之潮爲沁都之唇齒江湖成襟帶之勢卽漢師之咽喉控制三邊奚但作屛之責鎭撫一島更兼治繩之方肆當委毗之辰每軫難愼之念惟卿拔跡弓馬致位金貂屢試郡符著績庸於芻牧之術再仗閫鉞擅威望於笠轂之班踐歷旣多已別盤錯之器年紀雖暮猶有矍鑠之風玆授卿以京畿水軍節度使兼三道統禦使喬桐府使卿其祗服寵章益懋殊績莫謂天塹可恃必勉修器械而峙餱糧要以人和爲先尤念撫鎭堡而奠民庶惟稟裁自有舊典而施措豈循常規於戲昇平殆數百年無忽綢繆之策弊瘼難一二計須盡蘇救之謨故玆敎示想宜知悉知製敎朴吉源製進
정조 20년
丙辰正月初二日辰時上御誠正閣奉朝賀入侍時同副承旨李晉秀記事官趙台榮記注官金良倜記事官吳泰曾奉朝賀金鍾秀以次進伏訖鍾秀曰新元日氣連佳此時聖體若何上曰一樣矣鍾秀曰寢睡水剌之節何如上曰一樣矣鍾秀曰王大妃殿氣候若何上曰一樣矣鍾秀曰惠慶宮氣候若何上曰一樣矣鍾秀曰元子宮氣候何如上曰連爲善過矣上曰久未見卿矣卿之所愼近果差勝否鍾秀曰狗馬之疾近得少愈矣上曰右副承旨入侍出榻敎賤臣承命出傳右副承旨李勉兢進伏命書公事判付訖命書傳敎曰喬桐水使當日辭朝命退諸臣以次退出
정조 20년
丙辰正月初二日午時上御便殿舟橋堂上京畿監司四邑守令入侍時左副承旨申耆記事官趙台榮記注官金良倜記事官吳泰曾舟橋司堂上沈頤之京畿監司金文淳廣州判官金履鎬果川縣監金履裕始興縣監金思羲龍仁縣令丁遇泰以次進伏訖上曰園幸當觀勑奇遲速爲之而見今日勢幾已解凍列邑治道之方預爲留意可也文淳曰聞前冬雨雪不多故顧今治道不甚用力云矣上曰始興與廣州地橋梁爲幾何思羲曰始興則有四橋梁矣履鎬曰廣州則無橋梁矣上曰若於始興地或値擧火之時亦不必植炬依板廛屛門內外契例以燈代之而定例及容入物力問于該洞尊位以爲擧行之地可也上曰四邑新抄之軍姑未團束乎文淳曰草圖書今方修整而待本營分付將爲擧行云矣上曰自本營從當有指揮矣上敎頤之曰舟橋則鋪板外皆已爲之乎頤之曰然矣上曰鋪板之擧當費幾日乎頤之曰若費四五日則優可畢役而今明間將欲更爲往見矣上曰不必續續往見始自旬前鋪板其時往見可也上曰定例中廣州擧行條當添入矣頤之曰今將添入矣上曰幸行日字當俟勅奇後下敎預令知悉擧行可也命退諸臣以次退出
정조 20년
丙辰正月初二日未時上御便殿同副承旨入侍時同副承旨李晉秀記事官趙台榮記注官金良倜記事官吳泰曾以次進伏訖上曰承文院公事堂上入侍賤臣承命出與承文院公事堂上李晩秀偕入進伏上曰回咨文未及看詳故俄命還入姑未發送乎晩秀曰纔已發行故追令推來矣上曰無未盡處乎晩秀曰俄承下敎更考出來咨文則果是五行文書而誤以四行書之矣上曰推來後更爲正書卽爲下送可也晩秀曰禮部嘉慶元年擧行條件咨文今方回咨入送而我國表奏咨規式自極行至平行凡爲四格稱以四行文書表奏文則每格低一字咨文則每格低二字矣今此禮部咨中新頒之式皇帝於太上皇另低一格而自極行至平行爲五格此後表奏咨文一依禮部咨書以五格四行文書亦稱五行文書著爲恒式恐合事宜故敢此仰達矣上曰依爲之出擧條命退諸臣以次退出
정조 20년
行都承旨趙鎭寬隨駕宿行左承旨林濟遠隨駕宿行右承旨李益運隨駕宿左副承旨申耆隨駕宿右副承旨李勉兢隨駕直同副承旨李晉秀隨駕直注書趙台榮隨駕宿一員未差假注書金履永隨駕直事變假注書姜浚欽守宮直
정조 20년
大駕詣社稷省牲省器罷後內閣政院玉堂藥房朝廷二品以上六曹堂上口傳門安答曰知道
정조 20년
王大妃殿惠慶宮遣承旨朝夕問安答曰知道
정조 20년
申耆啓曰司僕內乘來言捲簾毛帳取稟傳曰捲三面
정조 20년
李益運啓曰臣以王大妃殿惠慶宮問安進去下直之意敢啓傳曰知道
정조 20년
趙鎭寬啓曰禮貌官來言百官稟旨就次傳曰知道
정조 20년
趙鎭寬啓曰領議政洪樂性左議政蔡濟恭爲承候來待矣傳曰日寒尙峭卿等何以隨來乎入侍與右相同爲入侍
정조 20년
以水原留守趙心泰狀啓本府前縣監崔尙厚今年武科回榜緣由馳啓事傳于申耆曰今日內令該曹依他例口傳下批上來時給馬事回諭
정조 20년
以禁府徒流案傳于李晉秀曰春川府定配罪人沈師民放
정조 20년
趙鎭寬啓曰今日王大妃殿惠慶宮夕問安何承旨進去乎敢稟傳曰左承旨進去
정조 20년
林濟遠啓曰臣以王大妃殿惠慶宮夕問安進去下直之意敢啓傳曰知道
정조 20년
趙鎭寬啓曰明日王大妃殿惠慶宮朝問安何承旨進去乎敢稟傳曰右副承旨進去
정조 20년
申耆以備邊司言啓曰行左參贊沈頤之貢市堂上還差使之察任何如傳曰允
정조 20년
申耆以備邊司言啓曰卽見全羅監司徐鼎修狀啓則枚擧濟州牧使李禹鉉牒辭島中分賑形止及穀物數爻磨鍊以報矣歲前自備賑救四千口之外自正月初巡至四月終巡十二巡壯弱四萬七百三十五口容入折米爲一萬四千石零而道臣之因朝令先已入送者各穀爲一萬一千一百十四石已措備未入送者爲五千石則又有折米七千二百六十餘石加劃然後可以準該牧所請而見今湖南沿海纔經大賑昨年雖稍登而民力則積困無餘地矣已入送穀物大爲貽弊今又以近萬包折米加之則劃出之邑運輸之役將致官民俱困念其事勢道臣罔措之言誠爲實際而所陳未入送五千石雖入於該牧穀物摠計之中而三邑守令自備假令五百餘石及歲前私貿遷數千石似在摠計之外且春開水暖結涼採藿商舶輻湊則歲前數千石私貿者歲後則當有加而無減島民中貧不農作乞丐資生之類勿爲懸保許其出送以爲從便就食待年豐還入之意前已行會依此擧行則減得還賑之口亦必不少私蓄牝馬若許斥賣出陸則亦可爲生穀之大助以此以彼該牧所請中七千二百石之不足自當有幾千石之減數分付道臣以此事宜往復該島更爲酌量消詳定執實數狀間後稟處而大抵假令商量則數三千折米恐不可不加數備貯亦令道臣知悉擧行以待島中往復劃卽措處以塞島民待哺之望以宣朝家若恫之恩牝馬許出之請法禁雖嚴如此之歲宜有闊狹且與其盡歸屠宰無寧獲善價活窮命此則依道臣狀辭限麥秋許施乞丐許出事係是移民拯濟大關利害者而本牧牒辭闕而不爲擧論事甚疎忽該牧使李禹鉉推考何如傳曰允若使一民塡壑限一年省却一日一時之膳旣設言言不可不信寧忍欺耽羅之民乎卿等觀於別諭該牧者可以知矣然特下三萬五千兩設或貿牟租萬包亦不忍重煩沿海民力此所以別下剩縮條以示爲民父母十指皆愛之意者須悉此意消詳枚擧行會於道臣及該牧使處而今更往復停當緩不及期豈不切悶乎未運五千石及今下萬石先爲入送其外若有不足許令牧使更爲狀聞通商行賈固是急務而島中民力已竭此亦難於勒令爲之大抵海利異於涼臺春和後鰒藿之屬安知不多採嚴飭道臣及沿邑守令看作已事着意勸之仍令耽牧曉諭民間優直貿遷則聞風而集必有其效牝馬出送前亦行之而牛馬殆盡於昨春則任他無節殊非來頭孶養之道亦爲嚴飭牧使各別躬檢俾有竝行不悖之益兩年歉荒田野之不闢可知三邑守宰巡行勸課比前百倍用功然後今秋可期大有此一款另加嚴飭內下錢物之運致沿邑貽弊亦不可不念就今年當納常賦應貢中從便除留貿送穀物事分付道臣可也
정조 20년
李晉秀以義禁府言啓曰江原道春川府定配罪人沈師民放事命下矣沈師民卽爲放送事分付該道道臣之意敢啓傳曰知道竝與罪名蕩滌可也
정조 20년
丙辰正月初三日辰時上詣社稷擧動入侍時行都承旨趙鎭寬行左承旨林濟遠行右承旨李益運左副承旨申耆右副承旨李勉兢同副承旨李晉秀記事官趙台榮假注書金履永記注官金良倜記事官吳泰曾一提學沈煥之二直提學李晩秀檢校直閣金祖淳直閣李始源檢校待敎徐有榘以次隨駕上具遠遊冠絳紗袍乘輿出宣化門左通禮跪啓請近侍進圭鎭寬進圭上執圭出協陽門由肅章門入仁政門詣仁政殿月臺降輿陞座親押訖上曰直閣方帶館職當就侍臣班而猶在閣臣班雖緣生疎而同僚何不提醒耶始源出就侍臣班命書傳敎曰貢市堂上平市提調率貢市人漢城府堂上率五部父老來待于鍾街乘輿出仁政門降輿乘輦出進善門敦化門進發駕至鍾街駐輦命貢市京兆堂上各率市人父老入侍貢市堂上沈頤之平市提調李時秀漢城判尹李敬懋進前上曰市人父老分立左右仍命耆勞問曰歲方新矣爾等各安其生乎市人父老齊聲奏曰聖德如天自在樂樂矣上曰如有市弊民瘼咸陳無隱而言衆難詳各以原情進呈而該房捧置可也上詣社稷大門外降輦乘輿入大門詣壇門外降輿詣壇內奉審訖詣省牲省器所省牲省器訖命典牲提調入侍典牲提調李得臣進前上曰犧牲所供一歲幾何得臣曰牛則濟州三十五首巨濟五首合四十首而一年祭享優爲進排而羊則只用唐羊而不用鄕羊故每患艱貴矣上曰旣是土産則唐鄕何擇自今以後通融進排可也上御齋室上曰大臣入侍賤臣承命出與領議政洪樂性左議政蔡濟恭右議政尹蓍東偕入進伏訖樂性等曰聖體若何上曰一樣矣樂性曰水原留守趙心泰瓜期已滿當爲差代而本府城役尙未告完有難付之生手姑爲仍任何如上曰依爲之出擧條蓍東曰昨者伏覩元子宮侍座發越超詣之中自有長遠穩籍底氣像聖人天日之表國家盤泰之基臣不勝攢忭蹈賀而且伏聞睿學夙就誦讀已多尤不勝慶幸矣上曰文字間事不勉而能小學初卷畢誦無遺詩之風雅誦者過半其餘唐詩五七言二編開口便誦雖以兒嬉初中章試之纔拈一字通誦一編至於吟詠述作禁不之爲而亦或有自然而發者如山楓紅如日之句可見氣象好處而凡其使字自去陳冗合着書案處而必曰丌上合着視觀處必曰眺曰矚余以爲不急而抑之矣樂性等曰自是天縱與凡人不同矣上曰領相先退上曰今日左右相同登一筵矣過境事不過各以所見就事論事而已從今以後須思共濟之義益勉寅協之方可也濟恭曰右相之向來自明疏至論魯禧事止曰聖明所燭而初不快的說出故臣不能無疑矣及聞今番初筵所奏臣心果釋然矣右相必不以自己義理害於國事早知若是臣之疑端無自而生今則雖謂之雲消霧釋可也蓍東曰臣之於左相不至如左相之於臣故臣之子姪雖或致嫌於左相而蔡弘遠則似不必以臣爲嫌矣濟恭曰此言尤好矣上曰今日誠好矣儘如卿所謂雲消霧釋矣濟恭曰臣與右相素相親矣且右相之從祖於臣實有知遇處而臣未嘗自言故右相則不知矣蓍東曰曾於實錄廳左相屢稱臣之從祖而不知知遇之爲何事矣上曰金奉朝賀所謂義理各有所執下殿不失和氣云者眞說得好矣奉朝賀論人太高雖與右相甚親熟而猶以刓方就圓無勇往直前之意病之予則以爲方圓各適其用長短互相不掩矣蓍東曰臣於奉朝賀自少鑿枘不相合而臣則直是才短識昧故不敢勇往若果眞知義理之所在則勇往豈遜於奉朝賀哉濟恭曰臣則嘗以爲右相與奉朝賀一而二二而一東云東西云西鑿枘之不相合今始聞之矣我國色目各分聞見不通故每每疑阻杆格輒爽本實此殆彼此之通患矣蓋奉朝賀作事太擾亂朝廷無寧靜之日是甚悶然矣上曰奉朝賀嘗以爲自家則於左相趨向雖不同而爲人則未嘗不稱許左相則無此心而只有相害之意云卿以爲如何濟恭曰臣亦始以奉朝賀爲隨波逐流中傑豪者向來事以後直是認爲庸人而已豈有相害之道乎元來菽粟茶飯人所同然而若人則立說尙奇持論務勝必欲高出朝廷俯瞰一世此臣所以爲之悶然者也至以攻邪學事言之人人豈盡邪學學之者亦豈無翻悟之理而一立標目盡一邊而驅之一涉疑似擧一生而斷之此所以人心之不服也伯夷淸聖也尙且不念舊惡今則雖有自新之人惟恐舊惡之不著民憂國計屬之笆籬作一難脫之帽子冒之於人是豈盛世事也方今國家昇平晏然無事何必以私好惡惹起平地風波哉上曰近來淑慝無別賢愚同歸惴惴然惟恐惡名以冒之此風丕變然後讜言可聞賢才可進濟恭曰此專在於大臣銓官明示勸懲平其勻衡之如何耳雖以閭巷間友道言之臣家昔在藥峴無論同異互相參尋矣世路漸窄群疑滋萃自今觀之若隔一世矣上曰此果俗弊之痼甚者予嘗以爲鄕約諸條實爲敦風敎一民志之要道就其中略倣而行之則古今無甚異宜亦爲挽回之一助卿等以爲如何濟恭曰鄕約固是美事而在我國則亦不能無弊蓋鄕約行則兩班好而不安如湖中士夫豪右鄕曲之流憑藉約條驅勒村里此又必至之勢矣蓍東曰近日亦無以豪右聞者不必爲慮鄕約之敎惟在行之者善不善法豈有宜古不宜今之理乎濟恭曰無論法之如何淳風復則俗習祛其如生齒日繁不能無詐僞之日長何哉上曰向有一承宣言生齒之盛亦不如古云矣蓍東曰生齒則於斯爲盛而惟其民僞漸滋故軍籍之簽丁則皆徵黃白寺奴之推刷則摠歸逃故此專由於遊手閑氓之多矣濟恭曰井田之制張橫渠必欲行之至將買田試之而臣則以爲井田之制亦在人心之返淳古則八口之家受田共作或有流亡還納其田故後來之民亦得移受而在後世則受田之際必冒其口旣受之後必諱其殘獨田有限而民漸殖劃井之制亦安所施臣以爲人心不古則無法可行矣蓍東曰井田之制尤非我國所宣而至於士夫兼竝之害蓋自作貢而始古則八路常供皆取京師貿遷都下民生因緣爲産矣作貢之後獨歸貢人之權利故有才者不得不廣置田庄於是民田日縮兼竝者多矣上曰今番牛禁何如濟恭曰兩南軍布皆以牛馱來若禁買責來往則爲弊亦不少矣上曰戶曹判書入侍賤臣承命出與戶曹判書李時秀偕入進伏命書傳敎曰惟予一念民天憧憧於寤寐夙宵躬詣方社曉將祈年際接湖南伯枚擧耽羅牧守報牒而登聞者卽穀物加劃之請也船粟之役水夫荐苦補縮之費陸民俱病而亦豈忍恝然於島中生靈望哺之想乎今若坐待廟堂之往復則西江之決不足以救涸轍況於昨冬以一夫塡壑當停一日之饍飭諭道伯伊後自掌饍尙衣之需至于日供常度各加撙節別貯一庫正欲示信於民而兼爲今日之用特下萬文錢剩補縮條不在此中令道伯稱數貿粟陸續裝發以爲幾萬黔黎喁喁之情如是而又有不贍於還賑之資令該牧劃卽馳啓齋宵翦燭呼寫十行一則爲島民也一則爲沿民也淮南之占南至至元朝爲五十日則禾熟民食足今年元朝計南至洽爲五十日日至四而又得辛千箱萬庾降康其徵予以是爲八方祝倍爲島民喜也仍命書傳敎曰此傳敎令廟堂行會於全羅監司濟州牧使仍命權退諸臣以次權退
정조 20년
行都承旨趙鎭寬坐直行左承旨林濟遠坐行右承旨李益運坐左副承旨申耆坐右副承旨李勉兢坐同副承旨李晉秀坐直注書趙台榮仕一員未差假注書金履永仕直事變假注書未差
정조 20년
王大妃殿惠慶宮遣承旨問安答曰知道大駕詣宗廟入齋殿後內閣政院玉堂藥房口傳問安答曰知道展謁罷後內閣政院玉堂藥房口傳問安答曰知道
정조 20년
趙鎭寬啓曰明日宗廟春享大祭齋戒相値視事頉稟之意敢啓傳曰知道
정조 20년
李勉兢啓曰臣以王大妃殿惠慶宮問安進去下直之意敢啓傳曰知道
정조 20년
趙鎭寬啓曰藝文提學沈煥之旣入闕中不爲肅謝直爲出去事甚未安推考警責何如傳曰允
정조 20년
申耆啓曰事變假注書姜浚欽身病猝重勢難察任今姑改差何如傳曰允
정조 20년
以金直休囚單子傳于李晉秀曰保放待開坐還囚捧供
정조 20년
以統制使李得濟啓本忠烈祠致祭後諸執事及校卒等試射放入格人具別單馳啓事判付內啓下奎章閣爲旀執禮固城縣令南履翼柳葉箭貫邊文士之慣於武技極爲可嘉令守臣造給具尾體箭筒兒弓子好品筒介一件司尊河東府使金兌鍾謁者南海縣令李文耆各邊一中武倅之怠於射技可罪不可賞免棍幸矣管下武倅此後嚴飭肄射軍官尹國鉉三中五分旣云帶率則其非土校可知勿論統營知彀官閑良李再膺四中六分都訓導閑良卞興良邊四中旗牌官閑良徐懿後三中五分以上竝直赴殿試虞候軍官閑良鄭弘臣三中四分果是土着一體直赴殿試知彀官折衝金必郁邊三中半熟馬一隻賜給令該帥臣依親臨頒賞例代給木布旗鼓官閑良孔學周監官閑良鄭景文軍官閑良申孟綜金尙鍊吹手良人朴思燁邊三中今番試射之擧卽設營以後初有之擧意在勤奬在渠輩可謂千載一時一竝直赴殿試帖文及行會竝令內閣卽爲擧行亦以此意分付兵曹爲良如敎
정조 20년
兵曹口傳政事龍得珠爲蝟島萬戶
정조 20년
傳于李晉秀曰雖有政命今將夜深明値齋日再明日待開門牌招開政下批注書望筒事昨亦有嚴飭而遠人收用飭敎何如乎至於濟州豈比於尋常遠道則在京旅宦之人竝與注書假官而不爲擬望實注書所爲萬萬無據從當嚴處而雖以銓曹言之如齋郞郵官等職隨窠檢擬則其爲慰悅倍勝於昨日一萬五千兩之下送該牧以此嚴飭銓曹再明日政別檢中聞有地處出六無難人改差其代濟州在京文臣先爲擬望且以兵曹言之今番許多豐窠所謂濟州人竝與圍繞之末副望而不得擧論此後待窠參上參下中隨卽調用事分付
정조 20년
李益運以吏曹言啓曰洪州牧使柳誼當日下送後草記事命下矣洪州牧使柳誼自臣曹申飭纔已下送之意敢啓傳曰知道
정조 20년
申耆以兵曹言啓曰依下敎武藝別監內吹兼內吹近仗軍士等處設粥以饋之意敢啓傳曰知道
정조 20년
申耆以壯勇營言啓曰依下敎本營隨駕衛內將校軍兵等處設粥分饋之意敢啓傳曰知道
정조 20년
申耆以訓鍊都監言啓曰本局局別將張重吉身病甚重勢難察任改差何如傳曰允
정조 20년
申耆以訓鍊都監言啓曰依下敎衛內軍兵等處饋粥之意敢啓傳曰知道
정조 20년
申耆以禁衛營言啓曰依下敎本營帳幕軍等處設粥分饋之意敢啓傳曰知道
정조 20년
申耆以御營廳言啓曰依下敎衛內待令本廳帳幕軍等處設粥分饋之意敢啓傳曰知道
정조 20년
李晉秀以義禁府言啓曰江原監司李秉鼎狀啓內原州判官李協聖罪狀令攸司稟處事啓下矣李協聖時在任所云依例發遣府羅將拿來何如傳曰營下邑之未捧道伯威令所關何責通制別無可問之罪拿問勿論可也
정조 20년
禮曹判書具允明疏曰伏以歲籥載新天休滋至躬禋社稷展拜太廟誠禮克伸回鑾萬安臣民慶祝曷有其極仍竊伏念臣自叨見職以來由中之懇至再至三而格外之批愈往愈摯臣於是不敢爲更煩瀆擾之計如干緊簿姑且謹署於宛轉之中而凡係大節無奈自力於趨走之末贊禮何等典章而一任次堂求對何等吉慶而未隨大臣義分都虧蹙蹙靡措不自意特蒙入侍之命更下扶腋之音如臣賤品何以得此終年睽違之餘耿光獲瞻微細食息之節俯詢曲至此豈朝暮之臣所可期者雖卽退塡溝壑更無餘憾而前席祈免未能仰格惶悶度日不知所以爲計今則歲已改矣齒又添矣不得不更陳衷情以冀財幸焉噫臣之立朝已過半百殘齡亦近九旬而平生拙規唯知守分閱歷世故轉成畏約深居簡出幾三十年所特不過名在仕籍而已邇來身世可謂少歇便是不期休而自休不告退而已退至於三字美稱亦近標致此所以十五歲之間不敢援引年之例者也惟我殿下特垂在心之眷間紆自天之隕七年前曾忝是任未幾日旋荷體諒榮感之私尙結于中今玆四朔盤礴豈是意慮攸到哉顧臣癃癈之狀非但已悉於前後亦且莫逃於臨燭無容以此而復費多說今幸因是而竊有所請焉夫懸車之義尙矣禮經之所載先輩之攸行蓋所以奬恬雅而尙年齒亦一昭代之盛事也以臣文質之無當有何恬雅之可言而顧其年齒則已至于此今雖尙云晩矣亦足有辭於後以淸朝勵廉恥崇退讓之治必不待臣言之畢而有所處之者矣噫臣家之世世遭遇果何如也恩山德海枯荄肉骨不足以喩其萬一而到今四代食祿五世登筵又是今之所罕有者父子祖孫聚首瞻天默則銘於心言則繼以淚寤寐觚稜一念忍發田畝二字而鳧雁之蹤不關於去來犬馬之忱無間於進退喘息尙存長矢祝聖祈永之心國有慶事庶伸闕外舞蹈之禮臣言到此誠亦慼矣伏乞天地父母曲賜矜許以卒生成以便公私千萬幸甚臣無任云云答曰省疏具悉卿懇卿年近九耋登第又近六十年而資至輔國秩視大官四代同朝祿在五世一堂晉對卿之周甲所得之曾孫柑榜接武卿子重臣受知於胄筵掌中權而叨文任將以再明年臘卿可作僚於耆社元朝輸送歲饌也稱之以遐壽純嘏誠非溢美之稱際見卿章甲申於三字美稱卿旣老矣固難責以事務則懸車之請於禮當而亦足爲賁飾之吉祥善事卿奉朝賀之稱令政院牌招政官擧行當於便殿親臨宣麻受箋
정조 20년
社稷祈穀大祭親行敎是時亞獻官右議政尹蓍東終獻官光恩副尉金箕性進幣爵酒官吏曹判書沈煥之奠幣爵酒官行副護軍南公轍薦俎官戶曹判書李時秀禮儀使行副司直鄭好仁典祀官奉常正柳師模壇司令尹行逵壇上執禮行副護軍尹行恁壇下執禮應敎李明淵第一位執尊副司果沈興永第二位執尊副司果韓光植第三位執尊副司果金熙采第四位執尊修撰尹益烈第一位大祝副應敎李始源第二位大祝副校理洪秀晩第三位大祝副司果金近淳第四位大祝副司果徐有榘第一位祝史修撰朴吉源第二位祝史司諫吳鼎源第三位祝史校理宋翼孝第四位祝史副司果李福潤第一位齋郞副修撰鄭來百第二位齋郞持平申絢第三位齋郞副司果徐有鍊第四位齋郞吏曹佐郞宋知濂第一位捧俎官戶曹正郞尹光心永同縣監金在明刑曹正郞權襈第二位捧俎官副司果林秉遠平市令徐有惇掌樂主簿宋欽書第三位捧俎官副司果宋厚淵司僕主簿金晩淳刑曹佐郞徐應輔第四位捧俎官戶曹佐郞沈誠之儀賓都事金魯敬漢城主簿閔致謙盥洗位禮曹正郞尹涵典籍權烒爵洗位禮曹佐郞宋應望兵曹正郞南達孫亞終獻盥洗位工曹正郞安經心掌牲令典牲主簿安命遠協律郞掌樂正申鳳朝贊者引儀崔慶鎭李繼祐謁者兼引儀崔日運金樂敏贊引兼引儀鄭煥恭李永薰祭監監察崔之聖柳肅
정조 20년
丙辰正月初四日子時上行祈穀大祭入侍時行都承旨趙鎭寬行左承旨林濟遠行右承旨李益運左副承旨申耆右副承旨李勉兢同副承旨李晉秀記事官趙台榮假注書金履永記注官金良倜記事官吳泰曾檢校直閣金祖淳以次侍立訖左通禮跪啓請外版上具冕服乘輿出齋室就板位行四拜禮詣國社神位前三上香獻幣獻酌行初獻禮訖次詣垕土氏神位前如右訖次詣國稷氏神位前如右訖次詣后稷氏神位前如右訖大祝讀祝文訖上就板位行四拜禮入小次亞獻官右議政尹蓍東行亞獻禮如儀訖終獻官光恩副慰金箕性行終獻禮如儀訖上詣飮福位飮福復行四拜禮仍詣望燎位望燎訖禮儀使跪啓禮畢上還御齋室命權退諸臣以次權退
정조 20년
丙辰正月初四日卯時上詣宗廟春展謁擧動入侍時行都承旨趙鎭寬行左承旨林濟遠行右承旨李益運左副承旨申耆右副承旨李勉兢同副承旨李晉秀記事官趙台榮假注書金履永記注官金良倜記事官吳泰曾一提學沈煥之直提學李晩秀檢校直閣金祖淳檢校待敎徐有榘以次隨駕左通禮跪啓請外版上具遠遊冠絳紗袍乘輿出齋室鎭寬進圭上執圭出署大門降輿乘輦詣宗廟下輦所降輦乘輿入廟大門降輿御齋殿少頃就版位行四拜禮訖仍詣殿內奉審鎭寬曰宗廟永寧殿奉安冊寶奉審間三年爲之事曾有定式而今當年次故敢此仰達矣上曰依爲之出擧條上寶冊奉審訖詣永寧殿奉審如右訖還御齋殿少頃鼓三嚴左通禮跽啓請外版上出齋殿乘輿鎭寬進圭上執圭出廟大門降輿乘輦路由板廛屛門駕至弘化門外命書傳敎曰駕前別抄之衛內侍衛與壯勇衛與駕後禁軍無異而今番都政久勤邊將不得遷轉云如是而渠輩豈不落莫乎今日適因動駕問於渠輩果然矣瓜近邊將作窠令該曹口傳差送禁軍則今番定式後其所拔身不啻多岐久勤年數亦當差近而在禁旅可謂樂莫樂別抄等之獨抱向隅豈成說乎此後駕前別抄久勤無或陳之先擬別抄次計禁軍事嚴飭西銓以此傳敎書揭御廳以爲遵行之地可也命耆出標信軍兵解嚴入弘化門由明政門永淸門入交泰門還內諸臣以次退出
정조 20년
行都承旨趙鎭寬奉命進行左承旨李益運奉命進右承旨李肇源坐直左副承旨蔡弘遠差祭右副承旨鄭尙愚坐直同副承旨金翰東在外注書趙台榮仕一員未差假注書金履永仕直事變假注書邊慶鵬仕
정조 20년
大殿王大妃殿惠慶宮中宮殿內閣政院玉堂翌日口傳問安答曰知道大殿朝廷二品以上六曹堂上翌日單子問安答曰知道
정조 20년
藥房提調鄭存中行左承旨林濟遠啓曰歲聿載新景祿滋至親臨社壇禮成祈穀徹宵將事離次經宿展拜太廟聖孝克伸伏未審夜間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 20년
趙鎭寬啓曰明日常參經筵取稟傳曰停
정조 20년
蔡弘遠啓曰御營廳將官來言今日本廳軍兵日次私習云矣敢啓傳曰知道
정조 20년
鄭尙愚啓曰備邊司郞廳來言今日賓廳日次而春享大祭齋戒相値不得來會云矣敢啓傳曰知道
정조 20년
鄭尙愚啓曰大司憲權裕掌令鄭觀輝疏批未下執義李龜雲掌令趙錫晦持平姜碩龜在外持平申絢呈辭監察茶時之意敢啓傳曰知道
정조 20년
傳于趙鎭寬曰禮房承旨馳詣宗廟永寧殿奉審摘奸以來
정조 20년
姜俊欽改差代以夫宗仁爲事變假注書
정조 20년
承旨前望單子入之李肇源蔡弘遠鄭尙愚金翰東落點
정조 20년
趙鎭寬啓曰新除授同副承旨金翰東時在慶尙道安東地斯速乘馹上來事下諭何如傳曰允
정조 20년
傳于鄭尙愚曰今日廟門纔開各司下屬出入喧聒莫甚前此以喧聒事嚴飭何如而今日甚焉近來則兵判不爲摘奸於廟殿宮門乎況於祭享之時怠忽如此當該判堂爲先推考當該門將及入直官員令該房指名以啓自今定式大享前一日別定兵曹郞廳一員開門前進去限禮畢前看檢禁雜人事分付
정조 20년
夫宗仁奉命在外代邊景鵬爲事變假注書